KIRJALLINEN KYSYMYS E-3665/00 esittäjä(t): Luciana Sbarbati (ELDR) komissiolle. Työpaikkojen turvaaminen valtion ja yhteisön tukea saavissa yrityksissä.



Virallinen lehti nro 174 E , 19/06/2001 s. 0107 - 0107



KIRJALLINEN KYSYMYS E-3665/00 esittäjä(t): Luciana Sbarbati (ELDR) komissiolle (27. marraskuuta 2000) Aihe: Työpaikkojen turvaaminen valtion ja yhteisön tukea saavissa yrityksissä Euroopan yhteisöjen perustamissopimuksen (136 artikla) mukaan jäsenvaltioiden tavoitteena on työllisyyden edistäminen, elin- ja työolojen kohentaminen, riittävä sosiaalinen suojeleminen, työmarkkinaosapuolten välinen vuoropuhelu korkean ja kestävän työllisyystason saavuttamiseksi ja syrjäytymisen torjuminen. Nämä tavoitteet mainitaan myös vuoden 1989 työntekijöiden sosiaalisia perusoikeuksia koskevassa yhteisön peruskirjassa. Huolimatta siitä, että Euroopan parlamentti on viime vuonna hyväksynyt päätöslauselmia työntekijöiden hyväksi, sellaiset eurooppalaiset yritykset, joilla ei ole taloudellisia vaikeuksia vaan jotka (joissakin tapauksissa) jakavat osakkailleen kaksinkertaisia voittoja (viimeisimpien tapausten joukossa ovat olleet Renault Vilvoorde, Michelin, Goodyear, Carrier, Miliani ja Telecom) turvautuvat yhä useammin joukkoirtisanomisiin ja lomautuksiin. Näiden yritysten strategiset, tuloshakuiset päätökset (uudelleen sijoittaminen, uudelleenjärjestämissuunnitelmat, yksityistäminen jne.) ovat osoittautuneet sosiaalisesti vastuuttomiksi ja niistä joutuvat eniten kärsimään heikoimmat ryhmät, kuten iäkkäimmät työntekijät ja naiset. Sellaisten yritysten, jotka ovat saaneet valtiontukia (verohelpotuksia, korkotukilainoja, työllistämistukea jne.) ja joita on tuettu yhteisön rahastoista, ei pitäisi antaa käyttää tällaisia menettelytapoja. Ottaen huomioon työntekijöiden joukkovähentämistä koskevan jäsenvaltioiden lainsäädännön lähentämisestä annetun direktiivin (75/129/ETY(1), muutettu direktiivillä 92/56/ETY(2)) ja eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä annetun direktiivin (94/45/EY(3)) sekä komission ehdotuksen, joka koskee yleistä työntekijöille tiedottamista ja työntekijöiden kuulemista koskevaa rakennetta, mihin toimiin komissio aikoo ryhtyä, jotta yritykset saataisiin toimimaan työllisyyttä edistävällä tavalla? (1) EYVL L 48, 22.2.1975, s. 29. (2) EYVL L 245, 26.8.1992, s. 3. (3) EYVL L 254, 30.9.1994, s. 64. Anna Diamantopouloun komission puolesta antama vastaus (21. helmikuuta 2001) EY:n perustamissopimuksessa määrättyjen tehtävien mukaisesti komissio valvoo, että yhteisön lainsäädäntöä noudatetaan. Arvoisan parlamentin jäsenen mainitsemat direktiivit ja valtiontukia koskevat säännöt kuuluvat tämän valvontatehtävän piiriin. Työntekijöille tiedottamista ja heidän kuulemistaan koskevien direktiivien osalta on kuitenkin paikallaan korostaa, että ensisijaisesti kansallisten viranomaisten tehtävänä on varmistaa, että direktiivien täytäntöönpanemiseksi annettuja kansallisia säännöksiä noudatetaan. Komissio katsoo, että työntekijöille tiedottamista ja heidän kuulemistaan koskevista yleisistä puitteista Euroopan yhteisössä esitetyn direktiiviluonnoksen(1) nopea hyväksyminen helpottaisi prosessia, jossa työmarkkinaosapuolet panevat yhdessä täytäntöön yritysten uudelleenjärjestelytoimia, ja yleensäkin edesauttaisi eurooppalaisen teollisuuden mukautumista ja sopeutumista muuttuviin markkinaolosuhteisiin. Mitä tulee tukien valvontaan, ainoastaan tiettyjen tukityyppien (erityisesti työllistämis- ja aluetukien) tapauksessa voidaan asettaa työpaikkojen perustamista tai säilyttämistä koskevia ehtoja. Muiden tukien erityisesti pelastamis- ja rakenneuudistustukien yhteydessä saatetaan sitä vastoin edellyttää työpaikkojen vähentämistä koskevan ehdon täyttämistä, jotta taattaisiin yrityksen elinkelpoisuus ja jäljellä olevien työpaikkojen säilyminen. Näiden tukien yhteydessä voidaan myöntää tukea koulutukseen, konsultointiin, työnhakua helpottavaan käytännön apuun, uudelleensijoittautumiseen ja ammatilliseen koulutukseen sekä uusille aloille siirtyvien työntekijöiden avustamiseen. Komissio antaa järjestelmällisesti puoltavan lausunnon tämän tyyppisistä toimenpiteistä. (1) EYVL C 2, 5.1.1999.